Hawelose sterf in brand by substasieArgieffoto: City Power Tegnici en ingenieurs van City Power is besig om krag te herstel na Johannesburg se suidwestelike voorstede, soos Maraisburg, Bosmont en Relief, ná ŉ brand by ŉ transformator-substasie naby Newclare. ŉ Hawelose is dood en nog een beseer in die brand wat na bewering ontstaan het toe die twee die substasie as slaapplek gebruik het, sê Isaac Mangena, City Power-woordvoerder. Hulle het glo probeer om die MV-skakelboks oop te maak om van die materiaal daarin te steel toe dit ontplof en die brand laat ontstaan het wat die een hawelose se lewe geëis het. Die polisie moes eers hul ondersoek op die toneel afhandel voordat City Power-tegnici kan begin werk om die krag na die geaffekteerde voorstede te herstel. City Power wil mense waarsku teen vandalisme en om infrastruktuur as skuiling te gebruik aangesien dit tot beserings of die dood kan lei. City Power het sy meegevoel aan die naasbestaandes van die oorledene betuig.